b'\n_START_ARTICLE_\nTina \xc5\xa0utej\n_START_SECTION_\n\xc5\xa0portna pot\n_START_PARAGRAPH_\n\xc5\xa0utejeva je od sedmega leta aktivna v atletiki, kasneje pa se je posvetila skoku ob palici. Njeno prvo ve\xc4\x8dje tekmovanje je bilo Mladinsko svetovno prvenstvo v atletiki 2005, kjer je tekmovanje kon\xc4\x8dala na osmem mestu. Prvo medaljo na ve\xc4\x8djih tekmovanjih je dosegla leta 2006, ko je dosegla drugo mesto na Mladinskem svetovnem prvenstvu v Pekingu ter z vi\xc5\xa1ino 4,25m dosegla slovenski mladinski rekord v tej disciplini._NEWLINE_Leta 2007 je prvi\xc4\x8d nastopila v \xc4\x8dlanski konkurenci na Evropskem dvoranskem prvenstvu, kjer pa se ni uvrstila v finale. V isti sezoni je osvojila naslov dr\xc5\xbeavne prvakinje v dvorani in na prostem. Leta 2009 je dosegla peto mesto na Evropskem prvanstvu v atletiki do 23 let. Med \xc5\xa1tudijem na Univerzi v Arkansasu je nastopala tudi na NCAA, kjer je bila druga na prvenstvu 2009._NEWLINE_Februarja 2010 je dosegla slovenski dr\xc5\xbeavni rekord v dvorani z vi\xc5\xa1ino 4,46\xc2\xa0m, istega leta pa je nato z novim slovenskim dr\xc5\xbeavnim rekordom 4,50 m osvojila naslov slovenske dr\xc5\xbeavne prvakinje._NEWLINE_Leta 2011 je bila na osmih dvoranskih tekmovanjih nepora\xc5\xbeena, istega leta je osvojila tudi \xc5\xbeensko dvoransko prvenstvo NCAA. Nekaj tednov prej je z vi\xc5\xa1ino 4,54\xc2\xa0m postavila tudi svoj osebni rekord. Track and Field News jo je tega leta izbral za univerzitetno atletinjo leta v dvoranskih \xc5\xa1portih. \xc5\xa0e istega leta je z vi\xc5\xa1ino 4,61 m postavila nov slovenski dr\xc5\xbeavni rekord ter univerzitetni rekord._NEWLINE_Leta 2012 je zastopala Slovenijo na Poletnih olimpijskih igrah v Londonu.'